## La Generalitat crea altres sis línies d’autobús per a oferir un servici alternatiu a Metrovalencia

*** Cinc d’estes línies permeten recuperar connexions entre València i les comarques de l’Horta Sud i la Ribera Alta
* Este dijous 7 de novembre comencen a operar dos noves línies d’autobús entre Picanya i València; i entre Rocafort i Massarrojos, amb parada en l’EMT de Moncada**

La Generalitat ha habilitat sis noves línies d’autobús, que se sumen a les altres dotze que van entrar en funcionament esta setmana, per a facilitar la connectivitat dels municipis més afectats per les inundacions i altres de la província de València, i garantir la mobilitat dels ciutadans després de la suspensió temporal del servici de metro a causa de la recent DANA.

Es tracta de la llançadora Picanya-València, que substituïx en eixe tram part del servici que oferien les línies 1, 2 i 7 de Metrovalencia. Este autobús pararà en l’encreuament del carrer Sant Vicent amb Bulevard Sud, a on els ciutadans es podran moure fent transbord amb l’EMT. Este servici entra en funcionament el dijous 7 de novembre i estarà operatiu tota la setmana.

També estan ja en marxa altres quatre noves línies que substituïxen part del trajecte de la línia 1 de Metrovalencia. La primera connecta Alginet amb València; la segona Castelló de la Ribera, Alberic i Massalavés amb València; la tercera circula des de Picassent, passant per Alcàsser fins a arribar a València; i la quarta fa el seu recorregut entre Carlet, Benimodo, l’Alcúdia i València. D’esta manera, es restaura la connectivitat entre estos municipis.

Este dijous també estarà operativa la nova línia d’autobús Rocafort-Moncada, que acabarà el recorregut en la línia de l’EMT de Moncada-Alfara del Patriarca. Este bus farà parada en Massarrojos i operarà els dies laborables. Este servici substituïx part del recorregut de l’L1 de Metrovalencia.

D’esta manera, la Generalitat ha habilitat díhuit noves línies d’autobús i ja ha iniciat les proves del tramvia de Metrovalencia perquè puga a començar a operar en pocs dies, i així afavorir la mobilitat entre València i la seua àrea metropolitana.

Els nous servicis habilitats per la Generalitat se sumen als ja existents, són substitutius dels prestats per Metrovalencia i connectaran València amb punts de parada de l’EMT i Rodalia perquè els usuaris puguen continuar amb els seus desplaçaments habituals.

**Nova parada**

Una de les dos línies habilitades dimarts passat del corredor València-Riba-roja de Túria que substituïx part de les línies 5 i 9 de Metrovalencia ha sigut actualitzada. L’autobús llançadora Aeroport tindrà a partir de demà com a parada la plaça d’Espanya de València i la connexió amb la capital es farà des del servici de l’EMT.

Fecha: 06/11/2024